CELEX: C2006/108/57
Language: el
Date: 2006-05-06 00:00:00
Title: Υπόθεση F-20/06: Προσφυγή της  22ας Φεβρουαρίου 2006  –De Luca κατά Επιτροπής

6.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 108/31
            
         Προσφυγή της 22ας Φεβρουαρίου 2006 –De Luca κατά Επιτροπής
   (Υπόθεση F-20/06)
   (2006/C 108/57)
   Γλώσσα διαδικασίας: η γαλλική
   Διάδικοι
   
      Προσφεύγουσα: Patrizia De Luca (Βρυξέλλες, Βέλγιο) [Εκπρόσωποι: S, Orlandi, A. Coolen, J.-N. Louis, E. Marchal, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Δικαστήριο Δημόσιας Διοίκησης:
   
               —
            
            
               να κηρύξει παράνομο το άρθρο 12 του Παραρτήματος ΧΙΙΙ του Κανονισμού Υπηρεσιακής Καταστάσεως·
            
         
               —
            
            
               να ακυρώσει την απόφαση της αρμόδιας για τους διορισμούς αρχής (ΑΔΑ) της 23ης Φεβρουαρίου 2005, περί διορισμού της προσφεύγουσας σε θέση υπαλλήλου διοικήσεως στη ΓΔ «Δικαιοσύνη, ελευθερία και ασφάλεια», Διεύθυνση «Civil justice, rights and citizenship», μονάδα «Civil justice», καθόσον ορίζει ότι η προσφεύγουσα κατατάσσεται στον βαθμό Α*9, κλιμάκιο 2, με αρχαιότητα στο κλιμάκιο από 1ης Φεβρουαρίου 2005·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Μόνιμη υπάλληλος βαθμού Α6 (νυν Α*10), η προσφεύγουσα διορίστηκε, μετά την έναρξη της ισχύος του κανονισμού (ΕΚ, Ευρατόμ) 723/2004 του Συμβουλίου, της 22ας Μαρτίου 2004, για την τροποποίηση του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται στο λοιπό προσωπικό των Κοινοτήτων αυτών (1), σε θέση υπαλλήλου διοικήσεως, ως επιτυχούσα στον διαγωνισμό COM/A/11/01, η προκήρυξη του οποίου είχε δημοσιευθεί το 2001. Κατ' εφαρμογήν του άρθρου 12 του παραρτήματος ΧΙΙΙ του Κανονισμού Υπηρεσιακής Καταστάσεως (ΚΥΚ), κατετάγη στον βαθμό Α*9.
   Η προσφεύγουσα υποστηρίζει, καταρχάς, ότι η προσβαλλόμενη απόφαση συνιστά υποβιβασμό κατά βαθμό, κατά παράβαση του πλαισίου νομιμότητας που αποτελεί η προκήρυξη διαγωνισμού στον οποίο επέτυχε καθώς και προσβολή των προσδοκιών της όσον αφορά την εξέλιξη της σταδιοδρομίας της. Επικαλείται επίσης παράβαση των άρθρων 4, 5, 29 και 31 του ΚΥΚ καθώς και παραβίαση των αρχών της χρηστής διοικήσεως και της αναλογικότητας.
   Κατά την προσφεύγουσα, η εν λόγω απόφαση συνιστά, εξάλλου, παραβίαση της αρχής της ίσης μεταχειρίσεως και της αρχής της απαγορεύσεως των διακρίσεων. Συγκεκριμένα, αφενός, οι κατατάξεις των επιτυχόντων στον ίδιο διαγωνισμό ή σε διαγωνισμούς του αυτού επιπέδου έγιναν σε διαφορετικά επίπεδα αναλόγως του αν η πρόσληψη πραγματοποιήθηκε σε ημερομηνία προγενέστερη ή μεταγενέστερη της ενάρξεως της ισχύος του κανονισμού 723/2004. Αφετέρου, η αρχαιότητα της προσφεύγουσας στο κλιμάκιο καθορίστηκε χωρίς να ληφθεί υπόψη η αρχαιότητα την οποία είχε αποκτήσει ως μόνιμη υπάλληλος του βαθμού Α*10, κατά παράβαση των κανόνων που ισχύουν, μεταξύ άλλων, για τον διορισμό ενός εκτάκτου υπαλλήλου ως μονίμου υπαλλήλου.
   Τέλος, η προσφεύγουσα επικαλείται την αρχή της προστασίας της δικαιολογημένης εμπιστοσύνης, στο μέτρο που μπορούσε να αναμένει ότι θα διοριζόταν στον βαθμό που μνημονευόταν στην προκήρυξη του διαγωνισμού.
   
      (1)  EEEE L 124, της 27.04.2004, σ. 1.